text: 4.
  
  L'abbesse de Hocht renonce à tout droit de patronage sur l'église de Reckheim.
  
  10 Septembre 1278.
  Universis presentes litteras inspecturis et precipue venerabili viro et discreto domino Gerardo de Nassowe Dei gratia Leodiensi archidiacono. Soror G. dicta abbatissa in Hocht cisterciensis ordinis totusque ejusdem loci conventus salutem et notitiam veritatis. Tenore presentium vobis significamus nobis placere quod frater Gerardus canonicus ecclesie Cornelii Montis ordinis premonstratensis ad ecclesiam de Radekeym admittatur et instituatur in eadem ad presentationem virorum religiosorum abbatis et conventus Montis Cornelii ordinis premonstratensis predictorum ecclesie predicte de Radekeym patronorum. Nos enim inducte precibus et exhortationibus nobilis viri domini Wilhelmi militis domini de Radekeym specialis amici nostri et benefactoris monasterii nostri de Hocht, omne jus quod habebamus et habere possumus ex quacumque causa in dicto patronatu libere et absolute resignamus ad opus jam dicti monasterii Cornelii Montis et fratrum ibidem Deo deservientium et in ipsas idem jus tenore presentium transferimus pacifice et quiete ab ipsis et eorum successoribus in perpetuum tenendum et habendum. Cum nos omni juri et actioni nobis competentibus in jure patronatus dicte ecclesie ad opus dictorum religiosorum renunciaverimus et adhuc tenore presentium renuntiamus, retentis nobis omnibus juribus que habebamus tam in decima dicte parochie quam in panibus qui offeruntur ad altare dicte ecclesie. In cujus rei testimonium presentibus litteris sigillum nostrum duximus apponendum. Datum et actum anno a Nativitate Domini M.CC.LXXVIII feria III post nativitatem beate Virginis.
  
  Daris, Notices sur les églises du diocèse de Liége; t. II, p. 141.